Halúz, Milan, poslanec NR SR (2014-10-16):
Ďakujem za slovo. Vážená pani predsedajúca, kolegyne, kolegovia, dovoľte mi predniesť správu Výboru Národnej rady Slovenskej republiky pre sociálne veci o výsledku prerokovania návrhu na voľbu zástupcu navrhnutého reprezentatívnymi združeniami zamestnávateľov do Dozornej rady Sociálnej poisťovne (tlač 1263). Prezident Asociácie zamestnávateľských zväzov a združení Slovenskej republiky Rastislav Machunka oznámil Národnej rade Slovenskej republiky listom zo dňa 3. septembra 2014, že Prezídium Asociácie zamestnávateľských zväzov a združení Slovenskej republiky uznesením z 25. júna 2014 navrhlo Národnej rade Slovenskej republiky v súlade s § 123 ods. 4 zákona č. 461/2003 Z. z. o sociálnom poistení v znení neskorších predpisov zvoliť Mgr. Branislava Masára za člena Dozornej rady Sociálnej poisťovne ako zástupcu navrhnutého reprezentatívnymi združeniami zamestnávateľov. Dôvodom voľby člena Dozornej rady Sociálnej poisťovne navrhnutého reprezentatívnymi združeniami zamestnávateľov je zánik členstva uplynutím päťročného funkčného obdobia člena Dozornej rade Sociálnej poisťovne Branislava Masára dňom 2. decembra 2014 podľa § 123 ods. 6 a 17 písm. a) zákona č. 461/2003 Z. z. o sociálnom poistení v znení neskorších predpisov. Návrh na voľbu zástupcu navrhnutého reprezentatívnymi združeniami zamestnávateľov do Dozornej rady Sociálnej poisťovne predkladá Národnej rade Slovenskej republiky Výbor Národnej rady Slovenskej republiky pre sociálne veci, do ktorého pôsobnosti Sociálna poisťovňa patrí. Výbor Národnej rady Slovenskej republiky pre sociálne veci vzal na vedomie zánik členstva Branislava Masára v Dozornej rade Sociálnej poisťovne dňom 2. decembra 2014 a konštatoval, že je v súlade s § 123 ods. 6 a ods. 17 písm. a) zákona č. 461/2003 Z. z. v znení neskorších predpisov. Súčasne konštatoval, že návrh na voľbu Branislava Masára za člena Dozornej rady Sociálnej poisťovne bol predložený v súlade so zákonom č. 461/2003 Z. z. o sociálnom poistení v znení neskorších predpisov a spĺňa podmienky stanovené § 123 ods. 5 zákona č. 461/2003 Z. z. o sociálnom poistení v znení zákona č. 677/2006 Z. z. Bezúhonnosť je preukázaná výpisom z registra trestov. Uznesením č. 134 z 9. októbra 2014 výbor súhlasil s predloženým návrhom na voľbu zástupcu navrhnutého reprezentatívnymi združeniami zamestnávateľov do Dozornej rady Sociálnej poisťovne a odporúča Národnej rade Slovenskej republiky podľa § 123 ods. 3 a ods. 4 zákona č. 461/2003 Z. z. o sociálnom poistení v znení neskorších predpisov zvoliť od 3. decembra 2014 za člena Dozornej rady Sociálnej poisťovne Branislava Masára, zástupcu navrhnutého reprezentatívnymi združeniami zamestnávateľov. Výbor Národnej rady Slovenskej republiky pre sociálne veci odporúča vykonať voľbu verejným hlasovaním použitím technického zariadenia podľa ustanovení zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a volebného poriadku o voľbe a odvolávaní funkcionárov, schváleného uznesením Národnej rady Slovenskej republiky zo 17. júna 2011 č. 498. Opakovaná voľba sa nekoná, ak bol na funkciu navrhnutý len jeden kandidát, ktorý z dôvodu, že nezískal potrebnú väčšinu hlasov, nebol zvolený. V takom prípade sa vykonajú nové voľby na niektorej z ďalších schôdzí Národnej rady Slovenskej republiky. Výbor ma poveril informovať o výsledku prerokovania návrhu vo výbore i o stanovisku výboru. Návrh na uznesenie je v prílohe správy. Ďakujem, skončil som, otvorte, prosím, rozpravu k tomuto bodu.